KIRJALLINEN KYSYMYS E-2856/02

esittäjä(t): Roberta Angelilli (UEN) komissiolle

(10. lokakuuta 2002)

Aihe: Rooman kaupungin varojen käyttö pakolaisten ja siirtotyöläisten hyväksi

Rooman maakunnan sosiaalikomitea on käynyt tutustumassa kaupungin laitamilla sijaitseviin pakolaisten ja siirtolaisten asuinpaikkoihin. Tilat ovat huonoja ja ihmisiä on liikaa. Hygieniapalveluja, juomavettä ja sähköä ei ole. Lisäksi terveydenhoito on lähes olematonta, mikä on johtanut erilaisten sairauksien, kuten tuberkuloosin ja syyhyn, leviämiseen. Myös koulutus on järjestetty minimitasolla.

Yhteisöllä on ohjelmia ja rahastoja pakolaisten ja siirtotyöläisten auttamiseksi. Niillä pyritään muun muassa analysoimaan pakolaisten vastaanottoon liittyviä ongelmia ja tukemaan integroitumista uusien asuntojen rakentamisen kautta sekä parantamaan heidän juridista asemaansa. Voisiko komissio tämän huomioon ottaen kertoa,

1. onko Rooman kaupunki esittänyt hankkeita pakolaisten ja siirtotyöläisten auttamiseksi?

2. onko Rooman kaupunki saanut rahoitusta näihin hankkeisiin?

3. onko ko. varat käytetty?

António Vitorinon komission puolesta antama vastaus

(9. joulukuuta 2002)

Turvapaikanhakijoiden ja pakolaisten osalta merkittävää on Euroopan pakolaisrahaston (ERF)(1) toiminta. Rahasto perustettiin neuvoston päätöksellä 2000/596/EY edistämään jäsenvaltioiden välistä solidaarisuutta turvapaikkakysymyksissä tukemalla ja kannustamalla jäsenvaltioiden pyrkimyksiä vastaanottaa turvapaikanhakijoita, pakolaisia ja siirtymään joutuneita henkilöitä ja hoitaa tästä aiheutuvat kustannukset. Nykyisessä muodossaan rahasto on toiminnassa 1 päivästä tammikuuta 2000 31 päivään joulukuuta 2004 ja sen ohjeelliset varat ovat 216 miljoonaa euroa mukaan lukien hätätoimenpiteet.

Varat jaetaan suhteessa kullekin jäsenvaltiolle pakolaisten ja siirtymään joutuneiden henkilöiden vastaanottamisesta johtuviin kustannuksiin. Vuosina 20002002 Italian saama osuus Euroopan pakolaisrahastosta oli 8 158 928,55 euroa eli 7,82 prosenttia rahaston varoista.

Euroopan pakolaisrahastosta yhteisrahoitettavaksi soveltuvien hankkeiden valinta on kunkin jäsenvaltion, eikä komission, tehtävä. Komissio hallinnoi suoraan viittä prosenttia rahaston varoista innovatiivisten tai yhteisön edun mukaisten hankkeiden rahoittamiseen (yhteisön toimet).

Euroopan pakolaisrahastosta myönnettyjen varojen hallinnoinnista vastaa Italiassa sisäasianministeriö. Se ilmoitti komissiolle aloittamastaan turvapaikanhakijoiden ja pakolaisten vastaanotto-ohjelmasta Piano Nazionale Asilo (PNA), jota rahoitetaan useista lähteistä, mm. Euroopan pakolaisrahastosta. Rooman kaupunki osallistuu PNA:han ja se on saanut rahoitusta muualta kuin Euroopan pakolaisrahastosta. Asiaa koskevia lisätietoja on saatavissa Italian sisäasiainministeriöltä.

Yhteisön toimien osalta Rooman kaupunki haki vuonna 2002 yhteisön rahoitusta hankkeelle, joka koskee Berliinin, Rooman ja Lontoon paikallisviranomaisten perustamaa eräänlaista seurantakeskusta, jonka erityisenä tavoitteena on turvapaikanhakijoiden ja pakolaisten paikallistason vastaanoton ja integroitumisen valvonta ja sen tarkka analysointi. Kyseisen yhteisrahoitusta koskevan pyynnön (318 396 euroa) käsittelyä ei ole vielä päätetty.

Equal-yhteisöaloitteella pyritään torjumaan syrjäytymistä ja epätasa-arvoisuutta työmarkkinoilla. Se koskee sekä turvapaikanhakijoita että maahanmuuttajia, joilla on oikeus päästä työmarkkinoille. Sitä rahoitetaan Euroopan sosiaalirahastosta, jonka rahoitusvarat vuosiksi 20002006 ovat 2 973 miljoonaa euroa, joka vastaa jäsenvaltioiden maksamaa osuutta. Aloitetta koordinoidaan

unionin laajuisesti ja sitä on kehitetty Euroopan työllisyysstrategiaan liittyvien teemojen perusteella, joilla pyritään parantamaan työllistettävyyttä, yrittäjyyttä, sopeutumiskykyä ja sukupuolten tasa-arvoa. Yhtenä teemana on kokeilla innovatiivisia keinoja turvapaikanhakijoiden sosiaalisen ja ammatillisen integroitumisen parantamiseksi.

Vaikka aloitetta koordinoidaan unionin laajuisesti, kukin jäsenvaltio hallinnoi sitä ja jäsenvaltioiden tehtävänä on valita kehityskumppanuudet. Equal-yhteisöaloitteen täytäntöönpanosta Italiassa vastaava hallintoviranomainen on työvoimaministeriö (Ministero del Lavoro e della Previdenza Sociale), joka on hyväksynyt varat kahden kehityskumppanuuden osalta turvapaikanhakijoiden tarpeita koskevan teeman mukaisesti. Rooman kaupunki osallistuu yhteen kyseisistä kehityskumppanuuksista (Integ.R.A. Integrazione Richiedenti Asilo). Lisätietoja kehityskumppanuudesta tai rahoituksesta on saatavissa Equal-yhteisöaloitteen täytäntöönpanosta Italiassa vastaavalta hallintoviranomaiselta. Tietoja kehityskumppanuuksista, tavoitteista ja toimintaohjelmasta on myös saatavissa seuraavalla Equal-yhteisöaloitteen www-sivustolla: http://europa.eu.int/comm/employment_social/equal/index_en.html.

(1) EYVL L 252, 6.10.2000.